SOHP.
39.
Ke ese ahnsou me kuhten wel kan kin ipwidi? Ke kin tehk duwen tiehn wel kan ar kin neitik? 
Ke kin ese wadek sounpwong en ar liseian, oh ahnsoun ar pahn kin neitik? 
Ke kin ese ahnsou me re pahn wendi oh kaipwidi wahnedirail kan? 
Ke ese duwen ar kin apwalih oh kakairada wahnedirail kan nanwel, oh duwen ar kin tohrohrala sang irail oh sohla pwurodo? 
Ihs me kihong saledek rehn ahsen nanwel kan? Ihs me kin lapwairailda pwe re en kin sansaledekseli? 
Ngehi me kihong irail dewerail nan sapwtehn, oh nan mall akan pwe re en kin kousoan ie. 
Re kin dohla sang mwoarong en kahnimw kan, oh sohte me kak kamandairailla oh koadoadoahkih irail. 
Nahna kan, iei wasa re kin mwenge ie, wasahn ar rapahki kanarail dihpw. 
Ia duwe, kou lawalo kan pahn men doadoahkohng uhk, de re pahn men kin pweidi nan dewen mahn akan rehmw? 
Ke kak salihedi tumwe oh doadoahngki pwe en deipwelihada sapwomw, oh kapatapatahla? 
Ke kak koapworopworki eh kehlail laud, oh likihong omw doadoahk toutou kan? 
Ke lemeleme me e pahn kapwarehdong uhk wahnsapwomw, oh kadirehla omw wasahn nahk pila, kadirehkihla wahn pilawa? 
Ia uwen pitipit en likapip en soangen mahn me adaneki ostris! Ahpw sohte ostris men kin kak pihr duwehte sidoahk. 
Ostris kin kutoahrdiong nanpwel, pwe karakar en pwehl en kin sewese kasawa eh kutoahr kan. 
E kin sasairki me kutoahre kan kak tiatipeseng, oh mahn lawalo kan kak kangala. 
E sohte kin tehk kutoahre kan, oh sohte kin nsenohki ma sohte epwelparail. 
Eri, iei ngehi me wiahda en kin mwomwen pweipwei, oh I sohte kihong en loalokong. 
Ahpw ni eh kin tapihada tang, e marahrahsang oahs me aramas kin dake. 
Ih kowe, Sohp, me kin kihong oahs akan ar kehlail, oh kin kalinganahki pohn tepinwararail wune kan? 
Ih kowe me kin kalus irail, rasehng loukust kei, oh kamasangki aramas akan ngilen nan tumwarail? 
Re kin sarepki pehrail pwehl en nan wahu kan, nan mahwen re kin tenge ar imwintihti kan ni uwen ar kehlail. 
Re sasaihrki dahkot masak, oh sohte kedlahs pwoat kak kapweiekiraildi. 
Tehtehn mahwen kan rehn soundake oahs akan kin ngirisek oh piripir nan wehwe. 
Ni ahr kin rereki pingiping en moromor, Oahs akan kin wenlahte mwowe; ni ngilen sewi eh kin pepeuk, sohte me kak kapweiekiraildi. 
Ni ar kin rongada ngilen sowi, re kin sapengki ngilen nan tumwarail. Ni arail dohsang mahwen, re kin kehnda dahpekpenehn karis kan, oh re kak rong ngilen koasoandien kaunen sounpei kan. 
Ia duwe, kowe me padahkihong likoht mwomwen eh pahn pihr, ni eh kin kihpeseng peh kan pwe en pihrlahng palieir? 
Ih kowe me kin koasoanehdi pwe ikel kan en wiahda pasarail kan wasa ilehn nahna kan? 
Pasarail kan kin wiawihda pohn paip keieu ile kan, oh dewerail kan kin mi ni kumwen nahna apwal kan. 
Sang wasah ko re ahpw kin ireirong wasa keren oh wasa doh kan, dahme re kak saihngkihdi kanarail. 
Wasa me mehla men kin mi ie,re kin pokonpeneie oh kisin ikel tikitik kan kin medkihla ntahn me mehla kan. 
